Afrikaans: Hierdie artikel ondersoek die lewensvatbaarheid van die implementering van ’n tegnologie-leerprogram in ’n skool vir leerders met spesiale onderwysbehoeftes. TechnEd (die voormalige RAUTEC), Bernina, die skool en die Gauteng Departement van Onderwys was by die projek betrokke. Die aard van die projek het ’n kwalitatiewe aksienavorsingsbenadering genoodsaak wat groeponderhoude, waarneming en narratiewe gebruik om die data te versamel. Die aksienavorsing het evaluering, beplanning en optrede na elke sessie moontlik gemaak. Kwalitatiewe dataontledingsmetodes is gebruik. Die projek het die volgende opvoedkundige waarde vir die leerders ingehou: kognitiewe, persoonlike en sosiale vaardigheidsontwikkeling.